钦定古今图书集成/明伦汇编/氏族典/第240卷 > 张佶
## 钦定古今图书集成/明伦汇编/氏族典/第240卷 > 张佶

按《十国春秋》，楚张佶，长安人。初为宣州幕僚，恶观察
使秦彦为人，弃官去。过蔡州，秦宗权留为行军司马，
佶谓忠武军将刘建锋曰：“秦公刚鸷而猜忌，亡无日
矣，吾属何以自免？”建锋方自危，遂深相结。后在孙儒
军为指挥使，儒败，众推建锋为节度使。及陈赡杀建
锋，群推佶为帅。佶将入府，乘马辄踶啮伤佶髀。佶卧
病，语诸将曰：“吾非汝主也，马公英勇，可共立之。”诸将
乃共杀赡，迎武穆王于邵州。武穆王至，佶乘肩舆入
府，武穆王拜谒庭中如平时。佶随召武穆王上，乃率
将吏下，北面再拜，以位与之，己代武穆王将兵攻邵
州。居数年，武穆王奏升朗州为永顺军，表佶节度使，
终于其官。